Times kraai koning by Mediaveertjies | Netwerk24
Times kraai koning by Mediaveertjies
Yolandi Pistilli, Olivia Dickson, Michelle van Zyl, Bianca Du Plessis, Gail Cupido, Rick Marais en Monica Hayes van Hermanus Times. Afwesig: Noluvu Ludidi en Daleen Fouché.Foto: Mariëtte Strydom
Die ATKV-Mediaveertjie vir Beste Gemeenskapskoerant is vanjaar deur Hermanus Times voor ander aanspraakmakers landwyd opgeraap.
Mediaveertjies word jaarliks toegeken aan uitblinkers in die Afrikaanse mediabedryf.
Volgens die beoordelaars bestaan Hermanus Times uit goed versorgde, gebalanseerde inhoud wat nuus van die omgewing omvattend dek.
“Die uitleg is netjies en eenvoudig – tussen die hope kleurryke advertensies is dit noodsaaklik.
“Talle onderwerpe kom onder die loep: plaaslike politiek, inwoners se wel en wee, gebeure in die omgewing (dagboek), kunsresensies, motornuus, ’n kosrubriek, ’n oorsig oor die dorp se geskiedenis, sport, ensovoorts.
“ ’n Unieke element wat veral die oog vang, is die Kortom-rubriek wat as spreekbuis vir die gemeenskap dien,” het een van die beoordelaars gesê.
Hermanus Times se uitgewer, Olivia Dickson, sê sy is baie trots op die span wat week ná week die ekstra myl loop om die koerant uit te bring.
“Ons almal werk hard om net die beste nuus vir die gemeenskap te bring.”